CELEX: 52014PC0303
Language: hu
Date: 2014-05-28
Title: Javaslat A TANÁCS HATÁROZATA az EGT Vegyes Bizottságban az EGT-megállapodás XX. mellékletének (Környezet) módosításával kapcsolatosan az Európai Unió nevében elfogadandó álláspontról

|
			
		
		
		52014PC0303
		
			Javaslat A TANÁCS HATÁROZATA az EGT Vegyes Bizottságban az EGT-megállapodás XX. mellékletének (Környezet) módosításával kapcsolatosan az Európai Unió nevében elfogadandó álláspontról /* COM/2014/0303 final - 2014/0157 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
A belső piac működéséhez szükséges
jogbiztonság és homogenitás biztosítása érdekében az EGT Vegyes Bizottságnak az
összes vonatkozó uniós jogszabály elfogadását követően azokat a
lehető leghamarabb bele kell foglalnia az EGT-megállapodásba. 
Az EGT-megállapodás 78. cikke előírja,
hogy a Szerződő Felek megteszik a szükséges lépéseket annak
érdekében, hogy megerősítsék és bővítsék az együttműködést
többek között a környezetvédelem terén folyó uniós tevékenységek keretében.
2.           AZ ÉRDEKELT FELEKKEL
FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
Az EGT Vegyes Bizottság határozattervezete
(amely a tanácsi határozatjavaslat mellékletét képezi) arra irányul, hogy
módosítsa az EGT-megállapodás XX. mellékletét (Környezet) annak érdekében, hogy
kiterjessze a Szerződő Felek környezetvédelem területén folytatott
együttműködését.
Ennek elérése érdekében a peszticidek
fenntartható használatának elérését célzó közösségi fellépés kereteinek
meghatározásáról szóló, 2009. október 21-i 2009/128/EK európai parlamenti és
tanácsi irányelvet[1]
bele kell foglalni az EGT-megállapodásba.
Az EGT-megállapodás XX. mellékletét
(Környezet) ezért módosítani kell.
Megjegyzendő, hogy az uniós álláspontot a
Tanácsnak kell elfogadnia, mivel az az uniós jogtól való eltérést von maga
után. Norvégiának nemzeti cselekvési terve van a 2010–2014 közötti
időszakra a peszticid-használat kockázatainak csökkentésére. A jelenlegi
cselekvési terv a negyedik olyan nemzeti cselekvési terv, amely csökkenteni
kívánja a növényvédőszerek használatát, illetve az azok használatával
kapcsolatos kockázatokat. A cselekvési terv nagymértékben megfelel az irányelv
követelményeinek. Számos projekt 2014 végéig tart. Továbbá, a meghatározott
finanszírozási ciklus miatt már döntés született arról, hogy 2014-ben mely projektek
kapnak elsőbbséget. Ezért 2014. december 31-e után időre van szükség
a folyamatban lévő projektek eredményeinek elemzéséhez, valamint az új
nemzeti cselekvési terv kidolgozásához. 
Ezért az EFTA-oldal a vegyes bizottsági
határozattervezetben az irányelv 4. cikke (2) bekezdésének alábbi kiigazítását
javasolja, hogy Norvégiának kellő idő álljon rendelkezésére az új
nemzeti cselekvési terv kidolgozásához:
„Norvégia tekintetében a „2012. november
26-áig” szavak helyébe a „2016. január 1-jéig” szavak lépnek”.
3.           A JAVASLAT JOGI ELEMEI
Az Európai Gazdasági Térségről szóló
megállapodás végrehajtására vonatkozó rendelkezésekről szóló 2894/94/EK
tanácsi rendelet 1. cikkének (3) bekezdése úgy rendelkezik, hogy a Tanács a
Bizottság javaslata alapján kialakítja az ilyen határozatokról az Unió nevében
elfogadandó álláspontját. 
A Bizottság az EGT Vegyes Bizottság
határozattervezetét a Tanács elé terjeszti az Unió álláspontjaként történő
elfogadásra. A Bizottság remélhetőleg mihamarabb elő tudja
terjeszteni ezt az álláspontot az EGT Vegyes Bizottságban.
2014/0157 (NLE)
Javaslat
A TANÁCS HATÁROZATA
az EGT Vegyes Bizottságban az
EGT-megállapodás XX. mellékletének (Környezet) módosításával kapcsolatosan az
Európai Unió nevében elfogadandó álláspontról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 175. cikke (1)
bekezdésére, összefüggésben 218. cikkének (9) bekezdésével,
tekintettel az Európai Gazdasági
Térségről szóló megállapodás végrehajtására vonatkozó rendelkezésekről
szóló, 1994. november 28-i 2894/94/EK tanácsi rendeletre[2] és különösen annak 1.
cikke (3) bekezdésére,
tekintettel az Európai Bizottság javaslatára,
mivel:
(1)       Az Európai Gazdasági
Térségről szóló megállapodás[3]
(a továbbiakban: az EGT-megállapodás) 1994. január 1-jén lépett hatályba.
(2)       Az EGT-megállapodás 98. cikke
alapján az EGT Vegyes Bizottság határozhat – többek között – az
EGT-megállapodás XX. mellékletének (Környezet) módosításáról.
(3)       A 2009/128/EK európai
parlamenti és tanácsi irányelvet[4]
bele kell foglalni az EGT-megállapodásba.
(4)       Az EGT-megállapodás XX.
mellékletét (Környezet) ezért ennek megfelelően módosítani kell. 
(5)       Az Unió által az EGT Vegyes
Bizottságban képviselendő álláspontnak a csatolt határozattervezeten kell
alapulnia.
ELFOGADTA EZT A HATÁROZATOT: 
1. cikk
Az EGT-megállapodás XX. mellékletének
(Környezet) módosítására vonatkozóan az EGT Vegyes Bizottságban az Európai Unió
nevében elfogadandó álláspontnak az e határozathoz csatolt EGT vegyes
bizottsági határozattervezeten kell alapulnia.
2. cikk
Ez a határozat
az elfogadásának napján lép hatályba.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L 309., 2009.11.24., 71. o.
[2]               HL L 305., 1994.11.30., 6. o.
[3]               HL L 1., 1994.1.3., 3. o. 
[4]               AZ EURÓPAI PARLAMENT ÉS A TANÁCS 2009/128/EK IRÁNYELVE (HL L 309., 2009.11.24., 71. o.).
MELLÉKLET
AZ EGT VEGYES BIZOTTSÁG …/2014 HATÁROZATA
(...) 
az EGT-megállapodás XX. mellékletének (Környezet) módosításáról
AZ EGT VEGYES BIZOTTSÁG,
tekintettel az Európai Gazdasági
Térségről szóló megállapodásra (a továbbiakban: az EGT-megállapodás) és
különösen annak 98. cikkére,
mivel:
(1)                   
A HL L 161., 2010.6.29., 11. o. által helyesbített,
a peszticidek fenntartható használatának elérését célzó közösségi fellépés
kereteinek meghatározásáról szóló, 2009. október 21-i 2009/128/EK európai
parlamenti és tanácsi irányelvet[1]
bele kell foglalni az EGT-megállapodásba.
(2)                   
Az EGT-megállapodás XX. mellékletét ezért ennek
megfelelően módosítani kell,
ELFOGADTA EZT A
HATÁROZATOT:
1. cikk
Az EGT-megállapodás XX. melléklete az 1k. pont
(2003/35/EK európai parlamenti és tanácsi irányelv) után a következő
szöveggel egészül ki:
„1l.         32009 L 0128: A HL L 161., 2010.6.29., 11. o. által
helyesbített, a peszticidek fenntartható használatának elérését célzó közösségi
fellépés kereteinek meghatározásáról szóló, 2009. október 21-i 2009/128/EK
európai parlamenti és tanácsi irányelv (HL L 309., 2009.11.24., 71. o.).
Az irányelv rendelkezései e megállapodás
alkalmazásában a következő kiigazítással értendők: 
Norvégia tekintetében a 4. cikk (2) bekezdésében a
»2012. november 26« szavak helyébe a »2016. január 1« szavak lépnek.”
2. cikk
A HL L 161., 2010.6.29., 11. o. által
helyesbített 2009/128/EK irányelvnek az Európai Unió Hivatalos Lapja
EGT-kiegészítésében közzéteendő izlandi és norvég nyelvű szövege
hiteles.
3. cikk
Ez a határozat […]-án/-én lép hatályba,
feltéve, hogy az EGT-megállapodás 103. cikkének (1) bekezdésében előírt
összes bejelentést megtették*, vagy a [1107/2009/EK rendeletet a megállapodásba foglaló] ...-i
.../... EGT vegyes bizottsági határozat[2]
hatálybalépésének napján, attól függően, hogy melyik a későbbi
időpont. 
4. cikk
Ezt a határozatot az Európai Unió Hivatalos
Lapjának EGT-re vonatkozó részében és EGT-kiegészítésében ki kell hirdetni.
Kelt Brüsszelben, -án/-én.
az EGT Vegyes Bizottság részéről
az elnök
      
      
      
az EGT Vegyes Bizottság
titkárai 
[1]               HL L 309., 2009.11.24., 71. o.
[2]               HL L ...
*               [Alkotmányos
követelmények fennállását nem jelezték.] [Alkotmányos követelmények fennállását
jelezték.]